คนมั่นใจใช้จ่ายเพิ่มยอดรูดปรื๊ดปลายปีผงกหัว
ยอดใช้จ่ายผ่านบัตรเครดิตเริ่มฟื้นตัว รับเทศกาลส่งท้ายปีเก่า
11 ธ.ค. 2558

ยอดใช้จ่ายผ่านบัตรเครดิตเริ่มฟื้นตัว รับเทศกาลส่งท้ายปีเก่า 
ธนาคารแห่งประเทศไทย (ธปท.) รายงานยอดการให้บริการบัตรเครดิต ณ สิ้นเดือน ต.ค.ที่ผ่านมา ว่า ทั้งระบบมีการใช้จ่ายผ่านบัตรรวมทั้งสิ้น 1.37 แสนล้านบาท เพิ่มขึ้น 8,080 ล้านบาท หรือ 6.28% เมื่อเทียบกับเดือนก่อนหน้าที่ 1.29 แสนล้านบาท ส่วนใหญ่เป็นการใช้จ่ายผ่านบัตรที่ออกโดยธนาคารพาณิชย์ประมาณ 9.6 หมื่นล้านบาท 
สำหรับรายละเอียดการใช้จ่ายผ่านบัตร แบ่งเป็นการใช้จ่ายในประเทศ 1.11 แสนล้านบาท เพิ่มขึ้น 5,834 ล้านบาท หรือ 5.56% ใช้จ่ายในต่างประเทศ 1.04 หมื่นล้านบาท เพิ่มขึ้น 1,755 ล้านบาท หรือ 20.38% และกดเงินสดล่วงหน้าผ่านบัตร 1.56 หมื่นล้านบาท เพิ่มขึ้น 490 ล้านบาท หรือ 3.24% คาดการใช้จ่ายที่เร่งขึ้นคาดว่าจะเป็นผลมาจากความเชื่อมั่นที่เริ่มปรับดีขึ้นของผู้บริโภค ประกอบกับในช่วงท้ายปีที่มีการอัดแคมเปญส่งเสริมยอดการใช้จ่ายของลูกค้าผู้ถือบัตรแทบทุกธนาคาร
อย่างไรก็ดี หากเปรียบเทียบยอดใช้จ่ายผ่านบัตรเครดิตกับระยะเดียวกันปีก่อน พบว่าเพิ่มขึ้นเพียง 2,680 ล้านบาท หรือ 2% เท่านั้น
อย่างไรก็ตาม ธปท.ยังรายงานยอดสินเชื่อส่วนบุคคล ณ สิ้นเดือน ต.ค. ว่ามีผู้ใช้บัญชีสินเชื่อ 12.69 ล้านบัญชี เพิ่มขึ้นจากเดือนก่อนหน้า 7.7 หมื่นบัญชี หรือ 0.61% มียอดสินเชื่อคงค้างทั้งสิ้น 3.22 แสนล้านบาท เพิ่มขึ้นจากเดือนก่อนหน้า 0.13% เพิ่มขึ้นเล็กน้อย เพราะผู้ประกอบการกังวลเรื่องหนี้ี้ี้เสีย